Ака́фист преподо́бному и богоно́сному отцу́ на́шему И́ову А́нзерскому, Солове́цкому чудотво́рцу

Конда́к 1

Избра́нный от Бо́га моли́твенниче и служи́телю Христо́в,/ пусты́ню безмо́лвную ото́ка А́нзерскаго облагоуха́вый моли́твами твои́ми,/ всем житие́м твои́м о́браз смире́ния и послуша́ния Го́споду нам показа́вый,/ па́стырю и учи́телю преди́вный, Бо́гом вдохнове́нный,/ мно́гих искуше́ний и бед ве́рою Христо́вою победи́тель яви́лся еси́./ Предстоя́ ны́не Престо́лу Вседержи́теля,/ моли́ся о нас, рабе́х твои́х, да благода́рно вопие́м ти:// Ра́дуйся, преподо́бне И́ове, А́нзерский пустынножи́телю.

И́кос 1

А́нгелом Небе́сным подо́бяся любо́вию к Бо́гу, преподо́бне И́ове, Тому́ еди́ному все́ю душе́ю прилепи́вся и всем житие́м порабо́тав, благода́ть ве́лию стяжа́л, и дарова́ний мно́гих сподо́бился еси́. Те́мже и мы, дивя́щеся чу́дному житию́ твоему́, умиле́нно взыва́ем ти:

Ра́дуйся, в пра́вилех добронра́вия и благоче́стия воспита́нный;

ра́дуйся, от ю́ности на служе́ние Го́споду призва́нный.

Ра́дуйся, избра́нниче Бо́жий, во иере́я поста́вленный;

ра́дуйся, сосу́де, Ду́ха Свята́го испо́лненный.

Ра́дуйся, служи́телю Та́ин Христо́вых благогове́йный;

ра́дуйся, моли́твенниче к Бо́гу усе́рдный и дерзнове́нный.

Ра́дуйся, ревни́телю о сла́ве Бо́жии, мирску́ю же сла́ву ни во что́же вмени́вый;

ра́дуйся, нача́ло прему́дрости страх Госпо́день положи́вый.

Ра́дуйся, преподо́бне И́ове, А́нзерский пустынножи́телю.

Конда́к 2

Ви́дяще лю́дие о́браз Христа́, в тебе́ запечатле́нный, па́стыря до́браго тя позна́ша и наста́вника му́драго: прибега́ющии бо к по́мощи твое́й николи́же неуте́шени отхожда́ху, коему́ждо бо доброде́лание твое́ простира́шеся. Тем дар любве́ Христо́вы в тебе́ де́йствуемыя почита́юще, ра́достию воспева́ху Бо́гу: Аллилу́ия.

И́кос 2

Ра́зумом Боже́ственным просвеща́емь, преподо́бне, вся земна́я и су́етная дале́че от себе́ отри́нул еси́, и́ноческому житию́ еще́ в ми́ре сый прилежа́л еси́, непреста́нно в моли́тве пребыва́я. Мы же, на предста́тельство твое́ упова́юще, ве́рно вопие́м ти:

Ра́дуйся, свети́льниче, огне́м благода́ти возжже́нный;

ра́дуйся, моли́твенниче богодухнове́нный.

Ра́дуйся, пропове́данием и́стины сердца́ люде́й воспламеня́яй;

ра́дуйся, в рабо́ту Го́споду ду́ши уловля́яй.

Ра́дуйся, весь живо́т свой Христу́ Бо́гу преда́вый;

ра́дуйся, по́двиги твои́ми му́дрость духо́вную стяжа́вый.

Ра́дуйся, еле́ем благода́ти твоея́ неду́ги немощству́ющих врачу́яй;

ра́дуйся, до́брыми де́лы твои́ми се́рдца своегó сокро́вище умножа́яй.

Ра́дуйся, преподо́бне И́ове, А́нзерский пустынножи́телю.

Конда́к 3

Си́лою Вы́шняго осеня́емый, служи́тель Боже́ственных Та́ин непоро́чен яви́лся еси́: в чистоте́ серде́чней дерзнове́нно же́ртву Бо́гу приноси́л еси́, о́ком духо́вным бе́здну милосе́рдия Тогó созерца́я, приобща́лся еси́ ра́дости неизглаго́ланныя, воспева́я вы́ну Бо́гу: Аллилу́ия.

И́кос 3

Име́я любо́вь ве́лию ко своему́ Влады́це, в за́поведех Егó безпоро́чно ходи́ти восхоте́л еси́: бли́жняго любо́вию Христо́вою объе́мля, полага́л еси́ ду́шу за о́вцы твоя́. Мы же, прославля́юще благода́ть предста́тельства твоегó о лю́дех к Бо́гу, умиле́нно вопие́м:

Ра́дуйся, ско́рый помо́щниче во обстоя́ниих и беда́х су́щим;

ра́дуйся, те́плый уте́шителю стра́ждущим и скорбя́щим.

Ра́дуйся, миротво́рче, вражду́ющих к ми́ру и согла́сию склоня́яй;

ра́дуйся, му́дре, ста́рцев в богомы́слии наставля́яй.

Ра́дуйся, па́стырю, ю́ных целому́дрию поуча́яй;

ра́дуйся, о си́рых и убо́гих пред си́льными ве́ка сегó хода́таю.

Ра́дуйся, ка́ющияся в Бо́зе утвержда́яй, и любо́вию возставля́яй па́дшия;

ра́дуйся, я́ко всем вся был еси́, да Христа́ приобря́щеши.

Ра́дуйся, преподо́бне И́ове, А́нзерский пустынножи́телю.

Конда́к 4

Бу́рю собла́знов и страсте́й в пучи́не смире́ния твоегó потопи́л еси́, му́дре, чуждь яви́лся еси́ вся́кия скве́рны. Моли́твою и посто́м на вра́жия ополче́ния вооружи́вся, вся кóзни бесóвския победи́л еси́, Бо́гу воспева́я: Аллилу́ия.

И́кос 4

Слы́шавше лю́дие гра́да Москвы́ о доброде́телех твои́х, стека́хуся к тебе́, всяк во́зраст и зва́ние. Те́мже и царь Петр, ви́дя кро́тость и му́дрость твою́, духо́внаго наста́вника своего́ сотвори́ тя; ты же благоволе́ние ца́рское к де́ланию добродуше́вному твоему́ прилага́я, па́че пре́жняго бли́жнему угожда́л еси́. Сегó ра́ди па́мятствующе доброде́тели твоя́, воспева́ем ти:

Ра́дуйся, бе́дствующих от беды́ спаса́яй;

ра́дуйся, гла́дом ги́блющих пи́щею земно́ю и Небе́сною снабдева́яй.

Ра́дуйся, ще́дро напая́яй жа́ждущих духо́внаго наставле́ния;

ра́дуйся, исто́чник благода́ти твоея́ оби́льно излива́яй ча́ющим спасе́ния.

Ра́дуйся, в темни́цах заключе́нным уте́шителю и покрови́телю;

ра́дуйся, в та́йне от люде́й по́двигов мно́гих соверши́телю.

Ра́дуйся, в моли́тве и богомы́слии вы́ну пребыва́вый;

ра́дуйся, Ца́рство Бо́жие внутрь се́рдца своегó стяжа́вый.

Ра́дуйся, преподо́бне И́ове, А́нзерский пустынножи́телю.

Конда́к 5

Боже́ственным све́том озаря́емый, Бо́гом вдохновля́емый, мно́гими де́лы благи́ми освяти́лся еси́, те́мже мнóзем лю́дем по́мощь твоя́ благода́тная ко спасе́нию служа́ше. Ра́дуяся же о бли́жнем, любве́ Христо́вы соприча́стниче, воспева́л еси́ Бо́гу: Аллилу́ия.

И́кос 5

Ви́дя враг доброде́тели твоя́, не терпя́ше пра́веднаго жития́ твоегó, иски́й погуби́ти тя, клевето́ю лю́тою уязви́в: сегó ра́ди ты, ца́рским повеле́нием во оби́тель Солове́цкую преселе́н, в ли́це и́ночестем земны́й путь свой скончава́л еси́. Мы же, таково́му смотре́нию Бо́жию о тебе́ дивя́щеся, взыва́ем ти:

Ра́дуйся, Про́мыслом Бо́жиим руководи́мый;

ра́дуйся, благода́тию Егó всегда́ храни́мый.

Ра́дуйся, незло́бием и всепроще́нием кóзни вра́жия сокруша́яй;

ра́дуйся, за оби́дящих тя моле́ние ко Го́споду простира́яй.

Ра́дуйся, пла́мень Боже́ственныя любве́ неуста́нно в себе́ возжига́вый;

ра́дуйся, мона́шескаго жития́ óбраз всем показа́вый.

Ра́дуйся, па́че не́жели пре́жде безмо́лвия и уедине́ния ча́явый;

ра́дуйся, смире́нием и кро́тостию поко́й души́ обреты́й.

Ра́дуйся, преподо́бне И́ове, А́нзерский пустынножи́телю.

Конда́к 6

Пропове́дует пусты́ня А́нзерская, в ню́же пресели́лся еси́, богоприя́тныя по́двиги твоя́, блаже́нне, ни́вы духо́вныя неуста́нный де́лателю, та́ин Боже́ственных недрема́нный созерца́телю. Та́мо бо умиле́нным се́рдцем А́нгелом собесе́довал еси́, вку́пе с ни́ми воспева́я Бо́гу: Аллилу́ия.

И́кос 6

Возсия́ тобо́ю ски́тская оби́тель Пресвяты́я Тро́ицы, но́ваго тя нача́льника прие́млющи ко управле́нию; ты же, строи́тельства жре́бий прие́м, прему́дре, óбраз доброде́телей яви́л еси́ бра́тии, и по мно́зех днех таковы́й же явля́еши нам. Тем благода́рно вопие́м ти:

Ра́дуйся, па́стырю ди́вный и му́дрый учи́телю;

ра́дуйся, ото́ка А́нзерскаго украси́телю.

Ра́дуйся, преподо́бнаго Елеаза́ра ве́рный после́дователю;

ра́дуйся, преподо́бнаго Зоси́мы в строи́тельстве досто́йный подража́телю.

Ра́дуйся, преподо́бному Савва́тию в моли́тве и созерца́нии ра́вный;

ра́дуйся, преподо́бному Ге́рману любо́вию и кро́тостию единонра́вный.

Ра́дуйся, Боже́ственных дарова́ний прие́мниче;

ра́дуйся, Ца́рства Христо́ва насле́дниче.

Ра́дуйся, преподо́бне И́ове, А́нзерский пустынножи́телю.

Конда́к 7

Хотя́щи Пресвята́я Де́ва во ото́це А́нзерстем оби́тель в па́мять страда́ний Кре́стных Сы́на Своегó созда́ти, избра́ тя, преблаже́нне, сему́ смотре́нию послужи́ти, я́вльшися ти в виде́нии све́тлем со Елеаза́ром преподо́бным вку́пе. Ты же, повину́яся веле́нию Цари́цы Небе́сныя, ра́достию возопия́л еси́ к Бо́гу: Аллилу́ия.

И́кос 7

Но́выя оби́тели нача́льник яви́лся еси́, преподо́бне, в горе́, ю́же нарече́ Богома́ти втору́ю Голго́фу, скита́ Распя́тскаго строи́телю ди́вный, вся му́дростию ко сла́ве Христа́ Бо́га и бра́тскому спасе́нию соверша́л еси́. Тем си́лу Бо́жию в тебе́ чудотворя́щу сла́вяще, пое́м ти си́це:

Ра́дуйся, послу́шниче Бо́жия Ма́тере избра́нный;

ра́дуйся, посеще́ния от Нея́ удосто́енный.

Ра́дуйся, Страсте́й Христо́вых усе́рдный почита́телю;

ра́дуйся, оби́тели Распя́тия Госпо́дня в морсте́м ото́це основа́телю.

Ра́дуйся, непреста́нныя моли́твы ко Го́споду возноси́вый;

ра́дуйся, те́ми от разбóйник оби́тель сохрани́вый.

Ра́дуйся, уста́ва ски́тскаго стро́гий блюсти́телю;

ра́дуйся, ре́вностный о душа́х попечи́телю.

Ра́дуйся, преподо́бне И́ове, А́нзерский пустынножи́телю.

Конда́к 8

Стра́нное чу́до явле́но бысть тобо́ю, преподо́бне: исто́чник воды́ сла́дкия даде́ся бра́тии твое́й в горе́ оби́тельней милосе́рдием Пречи́стыя, прикло́ньшияся к моле́нию твоему́ сле́зному. Возвесели́шася же и́ноцы о такове́м Ея́ благоволе́нии, и воспе́ша Бо́гу: Аллилу́ия.

И́кос 8

Всего́ себе́ Го́споду посвяти́в, в за́поведех Егó безпоро́чно ходи́л еси́, во́ли своея́ отверга́яся и свои́х си не ища́й: бли́жняго я́ко Христа́ Самаго́ прие́мля, мно́гими дарова́нии от Тогó укра́шен был еси́. Тем преподо́бие твое́ почита́юще, восхваля́ем тя си́це:

Ра́дуйся, и́стинный дру́же Госпо́день и ве́рный;

ра́дуйся, во́ли Егó исполни́телю тве́рдый.

Ра́дуйся, печа́льных уте́шителю и боля́щих цели́телю;

ра́дуйся, страсте́й врачева́телю и бед прогони́телю.

Ра́дуйся, из бе́здны грехо́вныя люде́й изводя́й;

ра́дуйся, к покая́нию тех призыва́яй.

Ра́дуйся, благода́тныя по́мощи ско́рый пода́телю;

ра́дуйся, возлю́бленному тобо́ю Христу́ подража́телю.

Ра́дуйся, преподо́бне И́ове, А́нзерский пустынножи́телю.

Конда́к 9

Вся вóинства Безпло́тных, а́нгельскому житию́ твоему́ удиви́вшеся, собесе́дника досто́йна избра́ша тя, блаже́нне, и́мже во открове́ниих Боже́ственных о́бщник был еси́, ра́достию воспева́я Бо́гу: Аллилу́ия.

И́кос 9

Вети́и многовеща́ннии не мо́гут изрещи́, ни разуме́ти си́лы Бо́жия, в не́мощи твое́й соверша́ющияся, преподо́бне, е́юже искуше́ний лю́тых победи́тель яви́лся еси́, и в ста́рчестве нача́ло но́вому жи́тельству положи́л еси́. Покланя́ющеся таково́й в тебе́ де́йствуемей благода́ти, во умиле́нии глаго́лем:

Ра́дуйся, в послуша́ние Бо́гу себе́ всеце́ло преда́вый;

ра́дуйся, и́го благо́е строи́тельства ски́тскаго любо́вию прие́мый.

Ра́дуйся, ча́дом твои́м воспита́телю до́брый;

ра́дуйся, по́мощи духо́вныя пода́телю неоску́дный.

Ра́дуйся, покая́ния тве́рдый пропове́дниче;

ра́дуйся, и́ноков в Бо́зе ве́рный наста́вниче.

Ра́дуйся, в послуша́нии и смире́нии бра́тию утвержда́яй;

ра́дуйся, к жи́зни ве́чней тех соблюда́яй.

Ра́дуйся, преподо́бне И́ове, А́нзерский пустынножи́телю.

Конда́к 10

Спасти́ хотя́ ду́шу, не щади́л еси́ ю́, Го́спода Бо́га и словесе́ Егó ра́ди: себе́ отверга́яся, вся лу́чшая Го́сподеви в дар приноси́л еси́, ве́руя, я́ко па́че лу́чшаго Той мо́жет да́ти. Ве́ра твоя́ никогда́же посра́млена бе; тем благода́ть воз благода́ть прие́мля, досточу́дне, воспева́л еси́ вы́ну Бо́гу: Аллилу́ия.

И́кос 10

Сте́ну огражде́ния моли́твою созда́л еси́ себе́, преподо́бне, ю́же враг отню́д не возмо́же сокруши́ти: чистото́ю у́мною и серде́чною мил соде́лался еси́ Ду́ху благода́ти, обита́ющу в тебе́. Тому́ покланя́ющеся, воспева́ем ти такова́я:

Ра́дуйся, ору́жие ве́рное моли́тву избра́вый;

ра́дуйся, е́юже вы́ну врага́ низлага́вый.

Ра́дуйся, о́ком духо́вным по́мыслы злых челове́к прозре́вый;

ра́дуйся, наказа́нием со́нным к покая́нию сердца́ их возгре́вый.

Ра́дуйся, и ине́х наложе́нием неви́димых уз от уз а́довых изба́вивый;

ра́дуйся, мнóгия на путь благоче́стия и пра́вды наста́вивый.

Ра́дуйся, поги́бели гре́шником николи́же хоте́вый;

ра́дуйся, боре́ния лю́тая о вся́кой души́ с мироде́ржцем име́вый.

Ра́дуйся, преподо́бне И́ове, А́нзерский пустынножи́телю.

Конда́к 11

Пе́ние непреста́нное Бо́гу умиле́нною душе́ю возноси́л еси́, преподо́бне, те́мже, егда́ душа́ твоя́ от многотру́днаго телесе́ разлуча́шеся, А́нгели Небе́снии, прие́мше ю́ и на Не́бо вознося́ще, ра́достию воспева́ху Бо́гу: Аллилу́ия.

И́кос 11

Светопода́тельна свети́льника име́яху тя ученицы́ твои́, я́ко мно́жество свещ, от тебе́ возжига́ющеся любо́вию к Бо́гу; ты же и по сме́рти светоно́сен яви́лся еси́. Не оставля́й нас моли́твами твои́ми, да вопие́м ти:

Ра́дуйся, жития́ твоегó ра́ди свята́го сподо́бивыйся кончи́ны блаже́нныя;

ра́дуйся, о дни упокое́ния твоегó Го́сподем предызвеще́нный.

Ра́дуйся, ублажа́вый А́нгелов в житии́ твое́м, те́мже и ти́и ублажи́ша тя во успе́нии;

ра́дуйся, возвесели́вый Си́лы Небе́сныя во оби́тели гóрния преселе́нием.

Ра́дуйся, поки́нувый юдо́ль земну́ю на зау́трии дне воскре́снаго;

ра́дуйся, я́ко тебе́ отверзо́шася врата́ Ца́рствия Небе́снаго.

Ра́дуйся, а́ще и те́лом от нас разлучи́выйся, ду́хом при́сно с на́ми пребыва́яй;

ра́дуйся, мощьми́ святы́ми твои́ми во оби́тели Распя́тстей почива́яй.

Ра́дуйся, преподо́бне И́ове, А́нзерский пустынножи́телю.

Конда́к 12

Благода́ти в тебе́ су́щей дивя́щеся, ве́мы, я́ко вся у Бо́га испроси́ти мо́жеши. Те́мже наде́ющеся на кре́пкое твое́ о нас пред Ним предста́тельство, ра́дующеся такове́й ти да́нней си́ле, с тобо́ю вку́пе воспева́ем Бо́гу: Аллилу́ия.

И́кос 12

Пою́ще а́нгельское житие́ твое́, благословля́ем по́двиги твоя́ пред Бо́гом, преподо́бне, и́хже никто́же возмо́жет изрещи́. Дерзнове́ние твое́ пред Го́сподем ве́дуще, на по́мощь твою́, свы́ше посыла́емую, упова́ем, и велегла́сно вопие́м:

Ра́дуйся, Ду́ха Свята́го сосу́де избра́нный;

ра́дуйся, на спасе́ние нам Бо́гом дарова́нный.

Ра́дуйся, всем се́рдцем свои́м Христа́ возлюби́вый;

ра́дуйся, и́го благо́е Тогó на себе́ возложи́вый.

Ра́дуйся, иере́ев похвало́ и утвержде́ние;

ра́дуйся, преподо́бных сла́во и мона́хов удобре́ние.

Ра́дуйся, óбразе па́стырей и пусты́нников наста́вниче;

ра́дуйся, Прему́дрости Бо́жия досто́йный избра́нниче.

Ра́дуйся, преподо́бне И́ове, А́нзерский пустынножи́телю.

Конда́к 13

О преди́вный уго́дниче Бо́жий, вели́кий моли́твенниче и хода́таю о всех христиа́нех, оби́тели Солове́цкия похвало́ и ото́ка А́нзерскаго сла́во! Приими́ моле́ние сие́ на́ше, любо́вию тебе́ приноси́мое, предста́ни те́плою твое́ю моли́твою о всех, по́мощи твоея́ прося́щих; сокруши́ си́лу вра́жию, ны борю́щую, на путь покая́ния нас наста́ви, и изба́вити ны муче́ния ве́чнаго Го́спода умоли́, да спа́сшеся тобо́ю, ра́достию воспое́м Христу́ Бо́гу: Аллилу́ия.

Сей конда́к глаго́лется три́жды.
И па́ки чте́тся и́кос 1-й, и конда́к 1-й.

Моли́тва

О преподо́бне о́тче И́ове, предста́телю наш к Бо́гу неусы́пный, моли́твенниче о душа́х на́ших дерзнове́нный, пусты́ни А́нзерския красото́ пресве́тлая, оби́тели Голгофо-Распя́тския си́ло духо́вная! Мно́гими труды́ тя Бо́гу потруди́вшася, и на коне́ц жития́ к ли́ку и́ноческому приобщи́вшася, сподо́би Пресвята́я Богоро́дица спаси́тельным Страсте́м Христóвым послужи́ти, го́ру безмо́лвну тобо́ю освяти́вши, ю́же нарече́ Голго́фу, вручи́вши ти устро́ити оби́тель ски́тскую. О́ная и процвете́ чу́дными по́двиги и по́стническим житие́м твои́м и учени́к твои́х, и благода́ть почи́ на ней, и сла́ва Небе́сная облече́ ю́. По́слежде же па́ки оправди́ся и́мя горе́ сей за мно́жество зде претерпе́вших гоне́ния и смерть, ве́ры Христо́вы и пра́вды ра́ди, и и́на сла́ва му́ченическая осия́ твою́ оби́тель. Ны́не воста́вшей той от запусте́ния и поруга́ний, и ми́лостию Бо́жиею Тому́ рабо́тающей, иде́же и святы́я мóщи твоя́, я́ко многоце́нное сокро́вище, во хра́ме тобо́ю созда́ннем обрето́шася, [предстоя́ще сей святы́ни,] усе́рдно мо́лим тя, достоблаже́нне о́тче: даждь нам Креста́ у́мное зре́ние в себе́ име́ти и благодаре́ние серде́чное за ны распе́ншемуся Христу́ Бо́гу: воскресе́ния наде́жду и упова́ние спасе́ния простира́юще к Тому́, крест жития́ своегó взе́мше, со вся́ким послуша́нием ше́ствовати путе́м Госпо́дним: покая́ния трудо́м сниска́ти благода́ть и дух любве́ Христо́вы в душа́х на́ших. И́ночествующих сподо́би по́двигом до́брым подвиза́тися, и всем правосла́вным испроси́ досто́йно зва́ния в за́поведех Бо́жиих хожде́ние и исполне́ние доброде́телей и, в не́же ты безпреткнове́нно вшел еси́, Ца́рства Небе́снаго приобще́ние, да и мы с тобо́ю наслажда́емся та́мо Боже́ственныя сла́вы, и воспева́ем Всесвяту́ю Тро́ицу, Отца́, и Сы́на, и Свята́го Ду́ха, ны́не и при́сно, и во ве́ки векóв. Ами́нь.

И́на моли́тва

О преподо́бне и богоно́сне о́тче наш И́ове, пусты́ни А́нзерския безмо́лвный обита́телю, обе́тов мона́шеских и́стинный ревни́телю, А́нгелов любе́зный собесе́дниче, и́ноков в Бо́зе ве́рный наста́вниче! Чу́дно житие́ твое́, неисчи́слими по́двизи твои́, ве́лие пред Бо́гом дерзнове́ние твое́! Мо́лим тя, избра́нниче Христо́в, посети́ немощству́ющия ду́ши на́ша, простри́ о нас те́плую к Бо́гу моли́тву твою́, огради́ заступле́нием твои́м оби́тель, тебе́ во изгна́нии прии́мшую и на по́двиг безмо́лвия тебе́ вдохнови́вшую. Ты, неуста́нно в покая́нном пла́чи пребыва́вый, поуча́я бра́тию, я́ко сие́ есть ключ к Ца́рству Небе́сному, помози́ нам, погиба́ющим в нечу́вствии и окая́нстве, твои́м благода́тным предста́тельством отве́ргнутися вся́кия грехо́вныя скве́рны, и плоды́ и́стиннаго покая́ния Го́споду принести́. Ты, украси́вый собо́ю сонм и́ноков Солове́цких, украси́ на́ше ску́дное житие́, призыва́я на нас благослове́ние Бо́жие, да оста́вивше вся до́лу влеку́щая, обрати́м мы́сленнеи о́чи свои́ к Бо́гу, и и́стинных Небе́сных благ наслади́мся.

О досточу́дне И́ове, во смире́нии твое́м возвели́чивыйся, и нището́ю твое́ю обогати́выйся! Умоли́ Христа́ Бо́га смире́нием ду́ши на́ша украси́ти, оскуде́вшая сердца́ на́ша Небе́сными дарова́нии испо́лнити. Сподо́би нас нищету́ Христо́ву возлюби́ти и стяжа́ния еди́наго Ду́ха Свята́го в се́рдце свое́м при́сно жела́ти. Ты, до конца́ за́поведь Бо́жию о любви́ испо́лнивый, безме́рную любо́вь к лю́дем до после́дняго вздо́ха в се́рдце носи́вый, неду́гующим и стра́ждущим со усе́рдием ве́лиим вы́ну служи́вый, научи́ и нас сей вя́щшей доброде́тели, умоли́ Го́спода Иису́са Христа́, да излие́т от приснотеку́щаго исто́чника Своея́ Боже́ственныя любве́ во обнища́вшая сердца́ на́ша, да не то́кмо посто́м и бде́нием, моли́твою и коленопреклоне́нием, но наипа́че незло́бием и всепроще́нием, друг дру́га не́мощей ноше́нием прикло́ним к себе́ милосе́рдие Го́спода, И́же есть всесоверше́нная Любо́вь, и в Ца́рство Небе́сное, Ца́рство ве́чныя ра́дости, благода́тию Егó вни́дем.

Достоблаже́нне И́ове, моли́твенниче к Бо́гу усе́рднейший и благоприя́тнейший, глубино́ю серде́чною сокрове́нныя та́йны Бо́жия созерца́ти сподо́бивыйся, научи́ нас те́плая и сокруше́нная моле́ния к Тому́ простира́ти, неусы́пно Бо́га пред очи́ма вну́треннима име́ти, и́мя Егó сладча́йшее, я́ко не́кое многоце́нное сокро́вище, в се́рдце при́сно благода́рно храни́ти. Мо́лим тя, преблаги́й о́тче, богоуго́днаго жития́ твоегó ра́ди сподо́бившагося посеще́ния Ма́тере Бо́жия, и повеле́ние оби́тель Распя́тию Христа́ Бо́га созда́ти от Нея́ прии́мшаго, испроси́ нам твое́ю благомо́щною моли́твою Тоя́ заступле́ние и покро́в, да никогда́же оста́вит нас всеси́льная по́мощь Цари́цы Небе́сныя. Помина́й обеща́ние твое́, му́дре, ду́хом при́сно пребыва́ти с на́ми, не отлуча́йся нас, раб твои́х, ве́рою тебе́ моля́щихся, и во благовре́менную по́мощь тя призыва́ющих. Моли́ за оби́тель сию́, да процвете́т в ней святы́ня Госпо́дня, да не исче́знут в ней сокрове́ннии в Бо́зе подви́жницы и моли́твенницы, да не умо́лкнет глас воспева́ющих Бо́га, Ему́же сла́ва, честь и поклоне́ние, во ве́ки векóв. Ами́нь.

*Утвержден Священным Синодом*

*Русской Православной Церкви*

*27.12.2023 (журнал № 131).*